b'\n_START_ARTICLE_\nGustav Lindstr\xc3\xb6m\n_START_SECTION_\nSeuraura\n_START_PARAGRAPH_\nLindstr\xc3\xb6m on \xc3\x96sterv\xc3\xa5la IF:n kasvatti. H\xc3\xa4n pelasi joukkueessa ensimm\xc3\xa4iset miesten pelins\xc3\xa4 vain 14-vuotiaana Ruotsin viidenneksi korkeimmalla sarjatasolla maan IV-divisioonassa kaudella 2012\xe2\x80\x932013. Kaudeksi 2014\xe2\x80\x932015 Lindstr\xc3\xb6m siirtyi Almtuna IS:n junioreihin. H\xc3\xa4n pelasi suurimman osan kaudestaan seuran J18-junioreissa, joiden varakapteenina Lindstr\xc3\xb6m toimi. H\xc3\xa4n jakoi J18 Elitiss\xc3\xa4 joukkueensa sis\xc3\xa4isen pistep\xc3\xb6rssin voiton Felix L\xc3\xb6\xc3\xb6vin ja Herman \xc3\x85strandin kanssa tehoilla 4+12=16. Lindstr\xc3\xb6m pelasi kauden aikana my\xc3\xb6s nelj\xc3\xa4 karsintasarjan ottelua Almtunan J20-junioreissa sek\xc3\xa4 yhden ottelun U16-junioreissa, jossa h\xc3\xa4n onnistui tekem\xc3\xa4\xc3\xa4n U16 Division 1:n ottelussa per\xc3\xa4ti yhdeks\xc3\xa4n (4+5) tehopistett\xc3\xa4. Kaudella 2015\xe2\x80\x932016 Lindstr\xc3\xb6m toimi seuran J18-joukkueen kapteenina. H\xc3\xa4n oli J18 Allsvenskanissa Almtunan toiseksi paras pistemies Jacob Svenssonin j\xc3\xa4lkeen tehoilla 10+8=18._NEWLINE_Kes\xc3\xa4kuussa 2016 Lindstr\xc3\xb6m teki kaksivuotisen ammattilaissopimuksen Almtunan miesten joukkueen kanssa, joka pelaa Ruotsin toiseksi korkeimmalla sarjatasolla HockeyAllsvenskanissa. H\xc3\xa4nen tulokaskautensa 2016\xe2\x80\x932017 toi siell\xc3\xa4 48 runkosarjaottelussa tehot 2+7=9._NEWLINE_Detroit Red Wings varasi Lindstr\xc3\xb6min toisella kierroksella 38. pelaajana NHL:n varaustilaisuudessa 2017. Kaudella 2017\xe2\x80\x932018 h\xc3\xa4n oli kuudella osumallaan Almtunan eniten maaleja tehnyt puolustaja Linus Rotbakkenin kanssa. Tehopisteit\xc3\xa4 Allsvenskanin runkosarjassa kertyi kaikkiaan 14. Huhtikuussa 2018 Lindstr\xc3\xb6m teki kaksivuotisen sopimuksen SHL-joukkue Fr\xc3\xb6lunda HC:n kanssa. Toukokuussa h\xc3\xa4n teki kolmivuotisen tulokassopimuksen Detroit Red Wingsin kanssa. Lindstr\xc3\xb6m pelaa kauden 2018\xe2\x80\x932019 kuitenkin ensisijaisesti lainalla Fr\xc3\xb6lundassa.\n_START_SECTION_\nMuuta\n_START_PARAGRAPH_\nLindstr\xc3\xb6min eno on omalla urallaan puolustajana pudotuspelit mukaan lukien 700 NHL-ottelua pelannut Marcus Ragnarsson, joka valmensi h\xc3\xa4nt\xc3\xa4 kahdella ensimm\xc3\xa4isell\xc3\xa4 Allsvenskan-kaudellaan Almtuna IS:ss\xc3\xa4. Joukkueessa pelasi samaan aikaan puolustajana my\xc3\xb6s Marcuksen poika ja Lindstr\xc3\xb6min serkku Jacob Ragnarsson, joka jatkaa nyky\xc3\xa4\xc3\xa4n Almtunan sopimuspelaajana. Jacobilla on New York Rangersin NHL-varaus kes\xc3\xa4lt\xc3\xa4 2018.'